
A magyarországi kereskedelmi szálláshelyek árképzésének hatásai

Az e-business térnyerése és ICT szektor erősödése napjainkban érzékelhető folyamatok, melyek a hazai turizmus ágazati stratégiájában is kiemelkedő fókuszt kapnak. A versenyképesség javítását és régiók fejlesztését célzó modernizáció, valamint két iparág keresztezésének egyik legrelevánsabb példája az IT fejlesztése a turizmusban. Az először légitársaságoknál alkalmazott dinamikus árképzés megfelelő stratégia lehet a szállodaipar szereplőinek, melynek az adatvezérelt működés és IT rohamos fejlődése is kedvez.
Kutatásom középpontjában a foglalási hajlandóságot befolyásoló árérzékenység és az árváltozás észlelt méltányosságra gyakorolt hatásai állnak. Feltárom milyen arányban vannak a stratégiai fogyasztók a miopikus fogyasztókkal szemben és hogyan reagálnak a hotelszektor árazási stratégiáira. Továbbá összefüggéseket keresek a kereskedelmi szálláshelyek besorolása és egyes referenciaárak között.
Dolgozatomban a turizmus és IT szektor kapcsolatának feltérképezése után a különböző árképzési és értékesítési stratégiák fogalmait tisztázom, különös hangsúllyal a hozammenedzsmentre. Végül kérdőívem eredményeit kiértékelve megválaszolom a fentebb említett kérdéseket, amelyek javaslattá való alakítása segítheti a hazai, turisztikai szereplőket a stratégiaalkotásban.

